ไทยพาณิชย์ส่งทริกเกอร์ฟันด์ช็อปหุ้นไทย
บลจ.ไทยพาณิชย์ สบช่องหุ้นไทยลง ออกทริกเกอร์ฟันด์ขาย 26-30 มี.ค.นี้ ตั้งเป้ากำไร 6%
25 มี.ค. 2558

บลจ.ไทยพาณิชย์ สบช่องหุ้นไทยลง ออกทริกเกอร์ฟันด์ขาย26-30 มี.ค.นี้ ตั้งเป้ากำไร 6%
นายสมิทธ์ พนมยงค์ กรรมการผู้อำนวยการ บริษัทหลักทรัพย์จัดการกองทุน (บลจ.)ไทยพาณิชย์  เปิดเผยว่า ขณะนี้ดัชนีตลาดหลักทรัพย์ไทยได้ปรับตัวลดลงมาอยู่ในช่วงที่น่าสนใจ โดยราคาหุ้นในกลุ่มอุตสาหกรรมหลายกลุ่มปรับตัวลดลง ในขณะที่ความสามารถในการทำกำไรและปัจจัยพื้นฐานมิได้มีการเปลี่ยนแปลง ทำให้ภาพรวมของกองทุนหุ้นทริกเกอร์ได้รับความนิยมมากขึ้น เนื่องจากนักลงทุนยังคงต้องการกองทุนที่สามารถสร้างผลตอบแทนได้ในระยะเวลาสั้นๆ 
บริษัทฯ จึงเตรียมเปิดจำหน่ายกองทุนเปิดไทยพาณิชย์ ทริกเกอร์ 3% พลัส 3% ฟันด์ ดี (SCBTG3P3D)ซึ่งเป็นกองทุนทริกเกอร์ ฟันด์ เน้นลงทุนในหุ้นไทย มูลค่าโครงการ 1,000 ล้านบาท   เสนอขายระหว่างวันที่  26 – 30 มี.ค.2558 เงินลงทุนขั้นต่ำ 10,000 บาท โดยตั้งเป้าหมายผลตอบแทน 2 ครั้งๆ ละ 3% ภายในระยะเวลา 7 เดือน  
"กองทุนจะเน้นลงทุนในหุ้นที่เกี่ยวข้องกับการลงทุนภายในประเทศที่ได้รับผลประโยชน์จากแผนการลงทุนในภาครัฐและภาคเอกชน ที่คาดว่าจะเป็นตัวขับเคลื่อนเศรษฐกิจไทยในช่วง 2-3 ปีข้างหน้า ได้แก่ หุ้นกลุ่มธนาคาร สถาบันการเงิน และกลุ่มรับเหมาก่อสร้าง  และด้วยการเปลี่ยนกลยุทธ์ที่เน้นการลงทุนในหุ้นที่สร้างผลตอบแทนดีในระยะเวลาสั้นๆ ทั้งยังมีการปรับพอร์ตอย่างสม่ำเสมอ ทั้งการคัดเลือกหุ้นและน้ำหนักการลงทุน" นายสมิทธ์กล่าว 
นอกจากนี้ยังคงมองเป้าหมายดัชนีสิ้นปี 2558 ที่ระดับ 1,660-1,720 จุด คิดเป็นสัดส่วนราคาต่อกำไร (พี/อี) ที่ 14-15 เท่า ซึ่งเมื่อเทียบกับดัชนีปัจจุบันที่ 1,513.08 จุด ข้อมูล ณ วันที่ 23 มี.ค.2558 คาดว่าจะมีผลตอบแทนประมาณ 9.7%- 13.6% และคาดว่าในปี 2558 การลงทุนในตลาดทุนยังเป็นสินทรัพย์ที่จะให้ผลตอบแทนสูงกว่าสินทรัพย์ประเภทอื่น เนื่องจากการฟื้นตัวของเศรษฐกิจโลกโดยรวม และจากการใช้มาตรการผ่อนคลายทางการเงินของประเทศเศรษฐกิจสำคัญ ทำให้ดอกเบี้ยนโยบายอยู่ในระดับต่ำ และมีเม็ดเงินสภาพคล่องเข้ามาในระบบเศรษฐกิจเพิ่มขึ้น ซึ่งเป็นแรงขับเคลื่อนสำคัญของตลาดหลักทรัพย์ในหลายภูมิภาค